একসঙ্গে ৩০ জন সরকারি কর্মীর দ্বিতীয়বার 'বিয়ে' দিয়ে শিরোনামে এলেন চন্দ্রকোনা ২ নং ব্লকের বিডিও শাশ্বত প্রকাশ লাহিড়ী। রবিবার সকালে এমন অভিনব বিয়ের আসর দেখে কার্যত তাজ্জব পশ্চিম মেদিনীপুরের বাসিন্দারা।
জানা গিয়েছে, ওই কর্মীরা যাঁদের সঙ্গে এতদিন ধরে সংসার করছেন, তাঁদের গলাতেই দ্বিতীয়বার মালা দিয়েছেন। অর্থাৎ নিজের স্ত্রী বা স্বামীকেই পুনরায় বিয়ে করলেন ৩০ জন কর্মী।  
দ্বিতীয়বার বিয়ে শুধুমাত্র আইনি স্বীকৃতি পাওয়ার উদ্দেশেই করা। অতীতে প্রত্যেকের রেওয়াজ মেনে বিয়ে হলেও কারোরই বিয়ের আইনি স্বীকৃতি ছিল না। অথচ সরকারি নিয়মে বিয়ের আইনি স্বীকৃতি থাকা যথেষ্টই গুরুত্বপূর্ণ। তাই নিজেই দায়িত্ব নিয়ে সকলের রেজিস্ট্রি করালেন বিডিও শাশ্বত প্রকাশ লাহিড়ী। নিয়মমাফিক শাঁখ বাজিয়ে, উলুধ্বনি দিয়ে মালাবদলও হল। 
তিনি বলেন, ‘‘সামাজিক সচেতনতার বার্তা দেওয়াই এই প্রয়াসের প্রধান উদ্দেশ্য। পাশাপাশি আইন মোতাবেক প্রত্যেকের ম্যারেজ রেজিস্ট্রিও হয়ে গেল। এই ঘটনাকে কেন্দ্র করে পরবর্তীকালে ওদের আর কোনওরকম অসুবিধায় পড়তে হবে না।’’
ত্রাণ দফতরের এক অফিসার অরুণ কুমার চক্রবর্তী, যিনি ২০১৯  সালে অবসর নেবেন, চাকরি জীবনের শেষপ্রান্তে এসে স্ত্রী ভারতী দেবীর সঙ্গে আরও একবার মালা বদল করলেন।  চন্দ্রকোনা ২ পঞ্চায়েত সমিতির ডেপুটি সেক্রেটারি তপন দত্তের চাকরি অবশ্য এখনও বছর ছয়েক রয়েছে।  সাতসকালে স্ত্রী চন্দনাকে দ্বিতীয়বার বিয়ে করে আপ্লুত তিনিও। তপনবাবু ও অরুণবাবুর মতো বাকিরাও যথেষ্টই খুশি বিডিও সাহেবের এমন প্রয়াসে।
বিয়ে উপলক্ষে ভুরিভোজের বন্দোবস্তও কিছু কম ছিল না। ৩০ জোড়া পাত্রপাত্রী ছাড়াও অনেকের ছেলেমেয়ে, নাতি নাতনিও উপস্থিত ছিলেন এই বিয়ের আসরে।